정조 3년
己亥八月初七日初更。上御南漢行宮。左承旨左副承旨入侍時。行左承旨鄭民始。左副承旨徐有防。假注書徐鼎修。記事官金勉柱鄭東浚。以次進伏訖。上曰。守禦使廣州府尹入侍。守禦使徐命膺。廣州府尹宋煥億進伏。上曰。今番卿等勞苦。誠多矣。命膺曰。連日勞動之餘。聖體一樣萬安。臣民之幸。無過於是。臣等犬馬之賤。得陪扈從之列。其在私分。榮感極矣。夫何勞苦之可論乎。上曰。此城乃保障重地。國家之所以倚恃者。非比等閒。而今番來見。城堞門樓。一新補修。軍容凡節。亦頗整健。實爲嘉幸。亦可見卿修擧之勞也。命膺曰。伏承下敎。不勝惶感矣。此地處在峻嶺之上。左右山谷。崎嶇險峻。可謂天塹之地。而年久廢棄。城堞門樓。間多頹落。實爲可悶。臣待罪該營。伏奉上敎。略加修治。而猶未能十分精緻。臣心愧忸。何可盡達。至於軍兵。則雖有私操正操之法。近年以來。多不擧行。所謂軍兵。目不辨旌旗之色。耳不解鼓角之音。至於結陣行軍坐作進退之節。全不習鍊。而又當今番行幸。實有軍容失儀之慮。故臣先爲私習。各別敎練。而積年不練之兵。猝難練熟。尤爲惶悶矣。上曰。守禦廳所管軍兵摠數。幾爲一萬五千餘名。則亦可謂不少。此若每加操習。十分精練。則豈不爲難當之兵。而近年以來。爲大將者。多不得人。凡諸軍政。一竝抛棄。視同楚越。故今則兵雖多。而便同無用之物。此豈不寒心乎。卿須十分加意。毋負予倚毗之心也。命膺曰。臣謹當殫竭心力。思副聖敎之萬一矣。上曰。此處形勝。可謂天險。而只緣武備之不修。一遇烟塵之警。未免講和之地。至今思之。不勝感慨矣。此城乃完豊府院君李曙所築乎。命膺曰。仁廟朝甲子年始築。至於丙寅年畢役云矣。上曰。城之周回。爲幾許步乎。命膺曰。城之內則六千二百九十七步。外則七千二百九十五步矣。上曰。先朝閔應洙。爲守禦使時。重修此城。而撤去石甓。始爲蓋瓦云。然否。命膺曰。其時閔應洙。始爲城役。中間見遞。故判書趙觀彬爲其代。仍爲畢役。而今番賤臣之承命修改也。更爲撤瓦。覆之以甓矣。上曰。四門扁額。皆是卿之所書乎。命膺曰。然矣。上曰。汗峯城。何時築之乎。命膺曰。肅廟朝癸酉年。守禦使吳時復。始築此城。而至乙酉年。閔鎭厚爲守禦使時。仍爲毁撤。先朝己未年。趙顯命改築此城矣。上曰。丙子年。虜人登此峯。放大砲乎。命膺曰。然矣。其時砲丸。至擊行宮殿柱矣。上曰。若登此峯。則俯瞰城中云。此處築城。以防敵人之先據。果是不可已之事矣。命膺曰。聖敎誠然矣。上曰。南格臺。今番亦爲修理乎。命膺曰。此亦修築矣。上曰。此處乃爲山城之主峯。而其爲要害。甚於汗峯。故故判書閔鎭厚。建白築城矣。中間廢棄。至先朝壬申年。留守李箕鎭。又爲筵白。仍築兩墩臺云。今則無城。而只有墩臺乎。命膺曰。城則已爲中廢。只有墩臺。而一墩可容百人。此若專力固守。其於山城。可謂猗角之勢矣。上曰。丙子年。廟堂議論。欲以一枝兵。遮絶此路而未果焉。仍爲敵人所據。至於內外斷絶之境。至今思之。可謂痛惋矣。命膺曰。其時若以兵守此。則西南聲援。可以相通。而竟爲賊有。故城中城外。聲息久阻。至於無可奈何之境。此乃有識之至今歎惜者也。上曰。百濟溫祚王故城基址尙在乎。命膺曰。高峯峻嶺之上。尙有石築餘痕矣。上曰。古人云。地利不如人和。雖有此天塹之城。苟無人和。則何以保守乎。兵食兩事。皆不可偏廢。而有食然後。兵可聚而城可守矣。以丙子時事言之。李曙預儲一萬餘石。僅支四十日之糧。而畢竟城池之不守。亦由糧餉之不繼。目今陰雨之備。非但組練軍兵而已。蓄糧儲穀之道。亦不可不各別留意矣。今則軍餉之留庫者爲幾何。命膺曰。軍餉糶糴大米。爲二萬五千四十餘石。其餘各穀。爲三萬餘石。合爲五萬七千七百九十餘石。而今皆折米。不過爲四萬四千八百餘石矣。其中一萬五千石。分給民間。目今留庫者。只有二萬九千八百餘石矣。上曰。本營歲入之錢爲幾何。命膺曰。儲胥所本錢。爲一萬六千餘兩。而先朝辛巳年間。因將臣筵達。除息貸下於內外各廳。京營別備錢。爲二千七百餘兩。而其外各項所捧錢。爲七千餘兩。一年經費之餘者。不過爲數千兩矣。上曰。府尹亦旣登筵。民邑弊端。皆爲陳達。可也。煥億曰。此城民弊中最甚者。乃保恤庫債錢事也。初以四千餘兩。逐年給債於城內民人。收其息六百餘兩。今已行之數十年。本錢皆爲消亡。利息自如。每當收捧。渾城嗷嗷。父祖之所用。責出於子孫。隣里之所用。督徵於居民。故此爲大段弊瘼矣。上曰。當初何爲而給債乎。命膺曰。當初以軍用之不足。散給此債。收其利息。以補經費。而今則實爲民弊矣。上曰。此猶甚於白骨徵歛黃口收布。今則殆同指徵無處。而年年收納。至於隣族之督捧者。豈非大段民弊乎。此則不可不蕩滌。明日入侍。更以此陳達。以爲釐革之地。可也。上曰。本州以通都大邑。處畿甸要衝之地。凡諸州府之供億。使客之迎送。其爲民役。必非他邑之比。在朝家軫念之道。固已有倍於常。而爲字牧之任者。果能惕念動意。各別撫摩。不使殘民有呼冤之弊乎。煥億曰。畿內之土薄民貧。自古已然。而至於民役。則本州比他邑。可謂差歇。故姑無大段愁苦之端矣。上曰。頃聞烟戶柴鷄等役。皆定價米。自官貿用云。此外又有何役乎。煥億曰。惟正應供之外。他無供役之事。而只有行宮內除草掃雪。春秋點火等些少之役而已。上曰。田結爲幾何。煥億曰。六千七十五結矣。上曰。本州幾面乎。煥億曰。分爲上中下三道。而合爲二十三面矣。上曰。邑內地形。則四面皆是高峯峻嶺。無平曠耕種之地。邑民農事。何處爲之乎。煥億曰。城內及城外近地。雖無田畓。出四門外數馬場地。則山平野廣。無非膏沃之地。故城中之民。皆於此耕種矣。上曰。曾聞東門外田畓。舊屬司饔院柴場。孝廟朝。守禦使李時昉。啓請免稅。屬之城內民戶。使之耕種云云。今尙如此乎。煥億曰。先朝戊午年。府尹沈聖希。更爲收稅。至歲末。以米一斗式分給於城內民人矣。上曰。今年年事。以沿路所見言之。可謂豊登。而至於窮谷深鄕。亦皆如一否。煥億曰。今年則雨暘適中。農不失時。故無論高燥汚邪之地。苟得播種。則皆爲成熟云矣。上曰。州民皆受軍餉糶糴乎。煥億曰。然矣。上曰。還穀分給之數爲幾何。命膺曰。一年分給。爲一萬五千餘石矣。煥億曰。以還穀太多之故。或値歉荒之年。每當徵捧之時。極爲艱辛。此實民弊。而至於農糧種子。亦待還穀而爲之。故利害可謂相半矣。上曰。還穀之半留半分。當初法意。豈不便好。而年久法弛。今則成一痼弊。八道同然。豈不可悶之甚乎。但農糧種子之賴此以濟者。亦云大幸。而所分還穀。能無空殼無實之患乎。命膺曰。以八道列邑言之。豈無此患。而但山城餉米。則初旣精捧。故得免空殼之慮矣。上曰。軍餉所儲處。爲幾倉乎。命膺曰。合爲八倉。而此外亦有稤倉僧倉松坡倉三處矣。上曰。一倉所儲之穀爲幾何。命膺曰。多則五千餘石。少則二千石矣。上曰。所謂稤倉僧倉。亦有所儲之穀。而其數亦幾何。命膺曰。稤倉設立之意。蓋如戶曹賑恤廳常平廳之例。凡諸祭享之儒。賑恤之資。夫刷之價。皆出於此。而雜穀合爲四千餘石。僧倉則故守禦使李世白。以空名帖。得若干穀物。年年糶糴取耗。其後築倉儲之。亦屬軍餉。而雜穀亦不下二千餘石矣。上曰。此邑卽畿甸中大鎭。而城內民戶。僅爲千餘戶。是可怪也。命膺曰。城內地形。本爲挾窄。故民戶不能多聚而然矣。上曰。十室之邑。亦有忠臣。至於此州。通計境內戶口。則可謂萬戶之邑。地靈人傑。本無古今之殊。雖於近來。亦豈無人才乎。以丙子時言之。徐欣男。不過私奴。而當虜兵圍三匝之日。單身抽出。能得傳命於三南諸道。孟元賓。特一閒散。而聖祖幸行之時。請獻其馬。得以無事入城。至於國初。金邦慶趙狷之類。皆出於此地。然則廣州一府。足可謂人才之府庫。近來亦有異行奇才之名於鄕黨者乎。命膺曰。聖敎誠然。人才之出。本無古今之殊。如臣聾聵。雖未得聞。卽今草野之間。安知無隱遯不售之士乎。惟在聖上。廣加搜羅。以禮致之耳。臣見本州邑誌。則丙子前。有魯協者。逢見一異人於此地。果能逆覩丙子之亂云。以此觀之。世所不知之中。豈無卓異之才乎。上曰。其時昇平府院君金瑬。軍官朴震龜。嘗進一木龜於瑬曰。用此則可當一面云。而瑬以爲迂怪却之。蓋震龜。以此自況。而時人不知。故未得收用於丙子搶攘之時。豈不可惜乎。命膺曰。臣亦聞此言。蓋亦異人矣。上曰。南漢本名日長山。而國朝中葉以後。始稱淸涼山。人以爲淸兵來侵之徵云。此言果有之乎。命膺曰。此是故老相傳之言。而臣亦聞之矣。上曰。再明日城操時。本州府尹爲營將乎。煥億曰。爲前營將矣。上仍命宣饌訖。命膺曰。夜色幾已向晨矣。聖體勞動之餘。久爲酬應。實爲可悶。臣等姑先退出。似好矣。上問義翊曰。更點爲何時乎。義翊曰。幾近五更矣。上命諸臣退出。夜已五更矣。